Στις 5.636 ευρώ φαίνεται να «κλειδώνει» το έμμεσο αφορολόγητο όριο για μισθωτούς, συνταξιούχους και αγρότες το 2020, ενδεχομένως και από το 2019 εάν δεν επιτευχθούν οι στόχοι του προϋπολογισμού. Αυτό σημαίνει ότι η μείωση φόρου θα διαμορφωθεί στα 1.240 ευρώ από 1.900 ευρώ που είναι σήμερα, αυξάνοντας σημαντικά τις επιβαρύνσεις για τους φορολογουμένους που βρίσκονται στα χαμηλά εισοδήματα και συγκεκριμένα από 9.000 έως 13.000 ευρώ. Μάλιστα, για τους ανωτέρω φορολογουμένους ο φόρος σχεδόν διπλασιάζεται σε σχέση με τα ποσά που καταβάλλουν σήμερα στην εφορία. Αυτό που προς το παρόν δεν έχει γίνει γνωστό είναι εάν το αφορολόγητο όριο των 5.636 ευρώ αφορά το σύνολο των φορολογουμένων. Σήμερα το αφορολόγητο των 8.636 ευρώ απολαμβάνουν οι άγαμοι και ανάλογα με την οικογενειακή κατάσταση του υπόχρεου αυτό προσαυξάνεται και φθάνει τις 9.550 ευρώ για όσους έχουν τρία παιδιά και άνω. Ωστόσο, στην περίπτωση που τα δημοσιονομικά μεγέθη επιτρέψουν την εφαρμογή αντιμέτρων, τότε οι επιβαρύνσεις περιορίζονται αλλά παραμένουν σε υψηλά επίπεδα. Επί της ουσίας, ακόμα και με τα αντίμετρα οι φόροι θα είναι σημαντικά υψηλότεροι από ό,τι σήμερα.

Σύμφωνα με τους σχεδιασμούς του οικονομικού επιτελείου, εφόσον ενεργοποιηθούν τα αντίμετρα θα μειωθεί ο πρώτος φορολογικός συντελεστής από το 22% στο 20%, ενώ το πρώτο φορολογικό κλιμάκιο της εισφοράς αλληλεγγύης καταργείται. Αυτό σημαίνει ότι όσοι έχουν εισοδήματα έως 20.000 ευρώ δεν θα πληρώνουν εισφορά αλληλεγγύης. Σήμερα εξαιρούνται από την εισφορά όσοι έχουν εισοδήματα έως 12.000 ευρώ.

Με την εφαρμογή των μέτρων:

• Συνταξιούχος με εισόδημα 10.000 ευρώ πληρώνει στην εφορία το ποσό των 300 ευρώ. Με την εφαρμογή του μειωμένου αφορολογήτου ο φόρος αυξάνεται κατά 220% και συγκεκριμένα διαμορφώνεται στα 960 ευρώ. Αυτό σημαίνει ότι ο εν λόγω φορολογούμενους θα χάσει τουλάχιστον ενάμιση μισθό το χρόνο.

• Μισθωτός με ετήσια εισοδήματα 15.000 ευρώ πληρώνει σήμερα στην εφορία το ποσό των 1.466 ευρώ (φόρος εισοδήματος και εισφορά αλληλεγγύης). Με την εφαρμογή των μέτρων το 2020 ο φόρος θα εκτιναχθεί στις 2.126 ευρώ αυξημένος κατά 51,5%.

• Μισθωτός με ετήσια εισοδήματα 50.000 ευρώ πληρώνει σήμερα φόρο και εισφορά αλληλεγγύης 15.976 ευρώ. Με τη μείωση του αφορολογήτου ο φόρος θα φθάσει στις 16.636 ευρώ, ποσό το οποίο αποτελεί το 33% του εισοδήματος.

Με την ενεργοποίηση των μέτρων και των αντιμέτρων:

• Συνταξιούχος με εισόδημα 10.000 πληρώνει σήμερα στην εφορία 300 ευρώ. Με τη μείωση του αφορολόγητου ορίου αλλά και του πρώτου φορολογικού συντελεστή ο φόρος θα φθάσει τα 760 ευρώ.

• Μισθωτός με ετήσια εισοδήματα 15.000 ευρώ πληρώνει σήμερα στην εφορία το ποσό των 1.466 ευρώ (φόρος εισοδήματος και εισφορά αλληλεγγύης). Με τη μείωση τόσο του πρώτου φορολογικού συντελεστή όσο και της εισφοράς αλληλεγγύης ο φόρος θα φθάσει τα 1.760 ευρώ.

• Μισθωτός με ετήσια εισοδήματα 20.000 ευρώ πληρώνει σήμερα φόρο και εισφορά αλληλεγγύης 2.676 ευρώ. Εφόσον εφαρμοστούν και τα αντίμετρα, ο φόρος θα ανέλθει στις 2.760 ευρώ. Διαφορετικά, δηλαδή χωρίς τα αντίμετρα, ο φόρος εκτινάσσεται στις 3.336 ευρώ.

Στα αντίμετρα περιλαμβάνεται και η μείωση του ενιαίου φόρου ιδιοκτησίας ακινήτων (ΕΝΦΙΑ) από το 2020. Οπως προαναφέρθηκε, αυτό θα καταστεί εφικτό μόνο εάν το πρωτογενές πλεόνασμα υπερβεί το 3,5% του ΑΕΠ. Σύμφωνα με όσα αναφέρουν κυβερνητικοί κύκλοι, η περικοπή στον ΕΝΦΙΑ θα είναι οριζόντια και είναι περίπου της τάξης του 5%. Σε αυτή την περίπτωση το σύνολο των ιδιοκτητών ακινήτων θα δει τα εκκαθαριστικά του ΕΝΦΙΑ πιθανόν από το 2020 να περιορίζονται ελαφρώς. Ειδικότερα:

• Σήμερα ιδιοκτήτης διαμερίσματος στο Κολωνάκι 51 τ.μ., δευτέρου ορόφου, πληρώνει για τον κύριο φόρο του ΕΝΦΙΑ το ποσό των 148,2 ευρώ. Στην περίπτωση που μειωθεί κατά 5% ο φόρος, θα περιορισθεί στα 140,6 ευρώ.

• Ιδιοκτήτης διαμερίσματος 120 τ.μ., τρίτου ορόφου, στην Αγία Παρασκευή, πληρώνει για τον κύριο φόρο του ΕΝΦΙΑ το ποσό των 710 ευρώ. Στην περίπτωση που μειωθεί κατά 5% ο φόρος, θα περιορισθεί στα 674,5 ευρώ.